Title: Úrad vlády SR
Author: puskar
Last saved by: agenda0
Company: Úrad vlády Slovenskej republiky

Úrad vlády SR							   Na rokovanie vlády SR Sekcia	hospodárskej politiky						   dňa 13.6.2001
									    k číslu:  3094/2001
									    k bodu:  18

S t a n o v i s k o

k Správe o posúdení návrhov obcí na zriadenie obecných akciových vodárenských spoločností

I.

     Materiál predkladá minister pôdohospodárstva na základe  2. bodu harmonogramu opatrení na ďalší postup transformácie š.p. vodární a kanalizácií bezodplatným prevodom majetku štátu na obce, schváleného uznesením vlády SR č. 217 zo 7.3.2001.

     Správa prezentuje výsledok posúdenia 29 návrhov obcí na zriadenie obecných vodárenských akciových spoločností,  ktoré sa odlišujú navrhovanou územnou pôsobnosťou prevádzky  a majetkom  od vnútornej štruktúry schváleného neprekročiteľného počtu 14 spoločností. Prehľad vyhodnotenia jednotlivých návrhov obcí je v prílohe č. 3 správy.

     Posúdenie návrhov obcí Ministerstvom pôdohospodárstva SR z hľadiska technického, prevádzkového, ekonomického a z hľadiska dôsledkov na výdavky obyvateľstva vyúsťuje v závere správy do návrhu na zníženie počtu na  8 spoločností. 

Po ich posúdení MP SR navrhuje zriadenie 6 obecných vodárenských akciových spoločností. Tento variant, ktorý je premietnutý do návrhu uznesenia vlády SR, sa prejavuje najvyrovnanejšou úrovňou kalkulovaných cien vodného a stočného medzi jednotlivými  spoločnosťami.

     Prehľady  o územnej pôsobnosti a o prepočítaných cenách vodného a stočného (na úrovni v roku 1999) podľa variantov  počtu 14, resp. 8 a 6  vodárenských spoločností sú v prílohovej časti správy.

II.

     V dodatku z 30.5.2001 k správe MP SR predložilo, popri novom znení návrhu uznesenia vlády a predkladacej správy, aj vyhodnotenie medzirezortného pripomienkového konania. Podľa tohto vyhodnotenia predkladateľ akceptoval pripomienky MF SR, MSPNM SR a FNM SR, resp. uviedol svoje stanovisko.

     MF SR a MSPNM SR pripomenuli nevyhnutnosť prerokovať materiál so ZMOS. MP SR k tomu uvádza, že ZMOS bolo podrobne informované o predloženej správe na stretnutí členov vlády SR a Predstavenstva ZMOS 18.5.2001. Vyjadrenie ZMOS nie je uvedené.

III.
     Správa a jej dodatok neboli predložené na rokovanie Porady ekonomických ministrov. 
 
     V správe odporúčaný návrh na vyjadrenie súhlasu vlády SR s tým, aby ďalší postup transformácie š.p. vodární a kanalizácií bezodplatným prevodom majetku štátu na obce bol zameraný na založenie 6 obecných vodárenských akciových spoločností, možno považovať za akceptovateľný. Tento záver platí za predpokladu zásadného súhlasu ZMOS a ÚMS s návrhom. Je potrebné, aby o takomto súhlase predkladateľ informoval pri preroko-vávaní  materiálu vo vláde.

     Návrh uznesenia vlády SR  v bode B.2  navrhuje udeliť výnimku zo schválených zásad transformácie š.p. vodární a kanalizácií na vypracovanie samostatného výstupu  základného privatizačného projektu pre mesto Nitra (zo štruktúry transformujúcich sa Západoslovenských vodární a kanalizácií „VaK“). Tento návrh predkladateľ odôvodňuje tým, že mesto Nitra je investorom a konečným príjemcom  podporných prostriedkov na finančným memorandom schválený  projekt  ISPA  „Čistiareň odpadových vôd  v Nitre“.

     V nadväznosti na uvedené odporúčame spresniť znenie bodu B.2 návrhu uznesenia vlády SR dovetkom „...ISPA na projekt Čistiareň odpadových vôd v Nitre“.

     V dodatku predložené nové znenie návrhu uznesenia vlády SR navrhuje v bode B.3 vláde odsúhlasiť vypracovanie  základného  privatizačného projektu („ZPP“) za š.p. VaK Bratislava  (podľa  schváleného harmonogramu má byť do 30.6.2001) v novom termíne do 30.9.2001. Tento termín je zhodný s platným termínom spracovania ZPP za š.p. Západoslovenské VaK, z ktorého má byť cca ½ majetku  prevzatá do ZPP za š.p. VaK Bratislava. (Návrh vyplýva z potreby vecnej a termínovej súbežnosti prác na obidvoch ZPP.) Termín nadväzujúceho posúdenia ZPP na MP SR a ich predloženia na MSPNM SR je podľa harmonogramu odvodený („následne do dvoch mesiacov“). Preto odporúčame znenie bodu B.3 návrhu uznesenia vlády SR podľa dodatku  skrátiť vypustením nadbytočnej druhej časti vety „a  do 30.11.2001 ...“.

     Vecné zameranie predloženej správy nesúvisí bezprostredne s plnením úloh  Vyhlásenia vlády SR o hospodárskej politike z marca t.r.  Priamo však súvisí s postupom plnenia úlohy Programového vyhlásenia vlády SR v transformácii š.p. vodární a kanalizácií bezodplatným prevodom majetku štátu na obce, je jedným z kľúčových bodov plnenia harmonogramu postupu ich transformácie a napĺňa zámery tejto úlohy. Z navrhovaných riešení nevyplýva negatívny vplyv na zamestnanosť.

     Vzhľadom na uvedené a na potrebnosť včasného rozhodnutia o definitívnom počte (6) obecných vodárenských akciových spoločností, odporúčame vláde SR, aby na základe vyjadrenia predkladateľa o súhlase ZMOS a ÚMS s predloženým návrhom v správe, vyjadrenia ministerky privatizácie a na základe výsledkov rozpravy k materiálu na rokovaní, prijala návrh uznesenia vlády SR obsiahnutý v dodatku k správe, s prihliadnutím na nami odporúčané úpravy návrhu uznesenia.

Bratislava  8.6.2001